**Ανακοίνωση-Πρόσκληση Συμμετοχής**

**Υβριδικό Εργαστήριο με θέμα: «Επιχειρήσεις χωρίς εμπόδια: Συμπερίληψη της διάστασης της αναπηρίας στις Μικρές και Μεσαίες Επιχειρήσεις»**

**Αθήνα, 14 Νοεμβρίου 2025 /Διάρκεια: 10:00-14:00**

Στο πλαίσιο υλοποίησης του Έργου *«Ευρωπαϊκό Κέντρο Πόρων Προσβασιμότητας**(European Accessibility Resource Centre) - AccessibleEU»*, το οποίο αποτελεί μια από τις εμβληματικές πρωτοβουλίες της Στρατηγικής της Ευρωπαϊκής Επιτροπής για τα Δικαιώματα των Ατόμων με Αναπηρία 2021-2030, σας προσκαλούμε να συμμετάσχετε στο **Υβριδικό Εργαστήριο με θέμα: *«Επιχειρήσεις χωρίς εμπόδια: Συμπερίληψη της διάστασης της αναπηρίας στις Μικρές και Μεσαίες Επιχειρήσεις****»*

Το Υβριδικό Εργαστήριο, το οποίο θα πραγματοποιηθεί την **Παρασκευή 14 Νοεμβρίου 2025**, **στο Ξενοδοχείο ΤΙΤΑΝΙΑ** (Αίθουσα “ΝΙΚΙ”, Ημιώροφος, Πανεπιστημίου 52, Αθήνα) **από τις 10:00 έως τις 14:00**, συνδιοργανώνεται από:

* το **AccessibleEU**,
* την **Εθνική Συνομοσπονδία Ατόμων με Αναπηρία (Ε.Σ.Α.μεΑ.)**, τριτοβάθμια οργάνωση εκπροσώπησης των ατόμων με αναπηρία, χρόνιες ή/και σπάνιες παθήσεις και των οικογενειών τους,
* και το **Ινστιτούτο Μικρών Επιχειρήσεων της Γενικής Συνομοσπονδίας Επαγγελματιών Βιοτεχνών Εμπόρων Ελλάδας (ΙΜΕ-ΓΣΕΒΕΕ)**, τον φορέα επιστημονικής τεκμηρίωσης της ΓΣΕΒΕΕ.

**Οι εγγραφές στον χώρο της εκδήλωσης θα ξεκινήσουν στις 09:30**

**Γλώσσα εκδήλωσης: Ελληνική.**

**Η συμμετοχή στο Εργαστήριο είναι ελεύθερη.**

Οι μικρομεσαίες επιχειρήσεις αποτελούν τη ραχοκοκαλιά της ελληνικής και ευρωπαϊκής οικονομίας, συμβάλλοντας καθοριστικά στην ανάπτυξη και την απασχόληση. Στην Ελλάδα, αντιπροσωπεύουν το 99,9% των επιχειρήσεων, με το 94,5% να είναι πολύ μικρές (0-9 άτομα), ενώ όσον αφορά στη δημιουργία θέσεων εργασίας, είναι χαρακτηριστικό ότι το 84,7% των απασχολουμένων εργάζονται στις μικρομεσαίες επιχειρήσεις, με το 46,8% να εργάζονται στις πολύ μικρές. Η δε συμβολή τους στην προστιθέμενη αξία κυμαίνεται στο 62,8%, με τις πολύ μικρές να συμβάλλουν σε ποσοστό 24,8%. Παρά το γεγονός ότι σύμφωνα με σχετική έκθεση του Παγκόσμιου Δικτύου Επιχειρήσεων και Αναπηρίας (GBDN) της Διεθνούς Οργάνωσης Εργασίας οι μικρομεσαίες επιχειρήσεις δημιουργούν την πλειονότητα των ευκαιριών απασχόλησης παγκοσμίως, η προβολή τους στην προώθηση της απασχόλησης και της ένταξης των ατόμων με αναπηρία είναι χαμηλή, σε σύγκριση με τις προσπάθειες των πολυεθνικών επιχειρήσεων. Στη χώρα μας, η συμμετοχή των ατόμων με αναπηρία στις μικρομεσαίες επιχειρήσεις είναι πολύ περιορισμένη, λόγω χαμηλής απασχόλησης, έλλειψης προσβάσιμων εργασιακών χώρων, ανεπαρκούς υποστήριξης των εργοδοτών και απουσίας αποτελεσματικών πολιτικών για την αντιμετώπιση αυτών των ζητημάτων. Αναφορικά με τις κυριότερες προκλήσεις, σύμφωνα με την προαναφερθείσα έκθεση, οι μικρομεσαίες επιχειρήσεις στερούνται ευαισθητοποίησης γύρω από την αναπηρία, γνώσεων για τη διαθέσιμη υποστήριξη, δέσμευσης των στελεχών στα ανώτερα διοικητικά επίπεδα (εταιρική κουλτούρα) και χρηματοδότησης για δράσεις εργασιακής ένταξης των ατόμων με αναπηρία, ενώ, σε αρκετές περιπτώσεις, οι επιχειρήσεις δεν συνυπολογίζουν το όφελος που μπορεί να προκύψει από την ένταξη της διάσταση της αναπηρίας στις πολιτικές και πρακτικές τους.

**Με αφορμή την προαναφερθείσα έκθεση, η πρωτοβουλία της Ε.Σ.Α.μεΑ. και του ΙΜΕ-ΓΣΕΒΕΕ για τη συν-διοργάνωση αυτού του Υβριδικού Εργαστηρίου αποσκοπεί στην ευαισθητοποίηση γύρω από τη σημασία της ενσωμάτωσης της διάστασης της αναπηρίας στις μικρομεσαίες επιχειρήσεις και τα οφέλη που μπορούν να αποκομίσουν οι ίδιες, τα άτομα με αναπηρία ή/και χρόνιες παθήσεις και η κοινωνία εν γένει.**

**Κύριοι στόχοι του Εργαστηρίου**

* Ευαισθητοποίηση των μικρομεσαίων επιχειρήσεων γύρω από τη δικαιωματική προσέγγιση της αναπηρίας.
* Ενημέρωση των μικρομεσαίων επιχειρήσεων για το πώς μπορούν να καταστήσουν προσβάσιμες και συμπεριληπτικές τις υποδομές και υπηρεσίες τους στα άτομα με αναπηρία.
* Ανάδειξη των προκλήσεων που αντιμετωπίζουν οι μικρομεσαίες επιχειρήσεις στην προσπάθειά τους να ενσωματώσουν τη διάσταση της αναπηρίας στις πολιτικές και πρακτικές τους.
* Εντοπισμός των εμποδίων που συναντούν τα άτομα με αναπηρία κατά την αλληλεπίδρασή τους με τις μικρομεσαίες επιχειρήσεις ως δυνητικοί εργαζόμενοι ή/και πελάτες.
* Προώθηση της συνεργασίας μεταξύ των μικρομεσαίων επιχειρήσεων και των οργανώσεων των ατόμων με αναπηρία.

**Το Εργαστήριο απευθύνεται σε:**

* ιδιοκτήτες και στελέχη μικρών και μεσαίων επιχειρήσεων,
* στελέχη διαχείρισης ανθρώπινου δυναμικού,
* εκπροσώπους εργοδοτικών ενώσεων και δικτύων επιχειρηματικότητας,
* εκπροσώπους δημοσίων αρχών-στελέχη σχεδιασμού και εφαρμογής πολιτικών ανάπτυξης και εκσυγχρονισμού των μικρών και μεσαίων επιχειρήσεων,
* εμπειρογνώμονες σε θέματα αναπηρίας και προσβασιμότητας,
* εκπροσώπους οργανώσεων ατόμων με αναπηρία, άτομα με αναπηρία και άτομα με χρόνιες ή/και σπάνιες παθήσεις,
* κάθε ενδιαφερόμενο άτομο/φορέα.

**Το πρόγραμμα του Εργαστηρίου θα αναρτηθεί στην ιστοσελίδα της Ε.Σ.Α.μεΑ. και του ΙΜΕ-ΓΣΕΒΕΕ και θα αποσταλεί λίγες ημέρες πριν από την εκδήλωση σε όσους δηλώσουν συμμετοχή.**

**Εάν επιθυμείτε είτε να συμμετάσχετε στο Εργαστήριο διά ζώσης είτε να το παρακολουθήσετε διαδικτυακά, παρακαλούμε όπως συμπληρώσετε και υποβάλετε το αργότερο μέχρι την 12η Νοεμβρίου 2025 την ηλεκτρονική φόρμα δήλωσης συμμετοχής, η οποία είναι διαθέσιμη στον παρακάτω σύνδεσμο (κωδικός εκδήλωσης 25-WS-GR-01):** <https://ec.europa.eu/eusurvey/runner/45154c4a-9b35-b28f-1cc9-7b7aa916a65d>

**Παρά το γεγονός ότι η φόρμα δήλωσης συμμετοχής είναι στη ελληνική, χρησιμοποιήστε μόνο λατινικούς χαρακτήρες για τη συμπλήρωση του ονόματος και του επιθέτου σας προκειμένου, μετά την ολοκλήρωση της εκδήλωσης, να λάβετε αυτόματα στην ηλεκτρονική διεύθυνσή σας το πιστοποιητικό παρακολούθησης.**

**Προσοχή: Κατά την εγγραφή σας δεν αποστέλλεται αυτόματα ο σύνδεσμος για την εξ’ αποστάσεως παρακολούθηση της εκδήλωσης. Ο σύνδεσμος θα σας αποσταλεί λίγες ημέρες πριν από την εκδήλωση στην ηλεκτρονική διεύθυνση που έχετε δηλώσει.**

**Πληροφορίες προσβασιμότητας**

* Η αίθουσα που θα πραγματοποιηθεί η εκδήλωση είναι πλήρως προσβάσιμη σε χρήστες αναπηρικού αμαξιδίου (ράμπα στην κεντρική είσοδο του ξενοδοχείου, ανεμπόδιστη πρόσβαση στην αίθουσα με ανελκυστήρα, προσβάσιμο wc δίπλα από την αίθουσα).
* Παροχή διερμηνείας στην ελληνική νοηματική γλώσσα.
* Παροχή ζωντανών υπότιτλων.

Το Έργο «AccessibleEU» αποτελεί μια πηγή πληροφόρησης για την προσβασιμότητα στο δομημένο περιβάλλον, τις μεταφορές και τις Τεχνολογίες Πληροφορικής και Επικοινωνιών με σκοπό τη διασφάλιση της ισότιμης συμμετοχής των ατόμων με αναπηρία σε όλους τους τομείς της ζωής. Επιμέρους στόχοι του «AccessibleEU» είναι: α) η ανάπτυξη ικανοτήτων στα κράτη μέλη της Ευρωπαϊκής Ένωσης γύρω από την προσβασιμότητα, β) η υποστήριξη της εφαρμογής της ευρωπαϊκής νομοθεσίας για την προσβασιμότητα, γ) η διασύνδεση των φορέων που είναι υπεύθυνοι για την εφαρμογή των κανόνων προσβασιμότητας στην Ευρωπαϊκή Ένωση, δ) η δημιουργία μιας ευρωπαϊκής υπηρεσίας μιας στάσης (one-stop-shop) για την προσβασιμότητα, ε) η εκπαίδευση επαγγελματιών στην προσβασιμότητα. Συντονιστής Εταίρος του Έργου είναι το Foundation ONCE (Ισπανία). Περισσότερες πληροφορίες σχετικά με το Έργο είναι διαθέσιμες στο: [**https://accessible-eu-centre.ec.europa.eu/about-accessibleeu\_en**](https://accessible-eu-centre.ec.europa.eu/about-accessibleeu_en)και στο [**https://www.esamea.gr/el/article/eyrwpaiko-kentro-porwn-prosbasimothtas-accessibleeu-centre-gine-ki-esy-melos-ths-koinothtas-gia-thn-prosbasimothta-2**](https://www.esamea.gr/el/article/eyrwpaiko-kentro-porwn-prosbasimothtas-accessibleeu-centre-gine-ki-esy-melos-ths-koinothtas-gia-thn-prosbasimothta-2)

**Παρακαλούμε όπως δηλώσετε συμμετοχή το συντομότερο δυνατό!**

**Για περισσότερος πληροφορίες απευθυνθείτε στον κ. Δημήτρη Λογαρά, Εθνικό Εμπειρογνώμονα του Έργου «AccessibleEU» & Επιστημονικό Στέλεχος της Ε.Σ.Α.μεΑ.**

**Email:**communication@esaea.gr**. Τηλέφωνο επικοινωνίας: 2109949837, 6936061383**

**Περισσότερες πληροφορίες για τους Εμπειρογνώμονες του «AccessibleEU» είναι διαθέσιμες στο:** <https://accessible-eu-centre.ec.europa.eu/accessibleeu-network-experts_en?prefLang=el>